

คู่มืออภิปราย “รากฐานพระคัมภีร์เดิม (พันธสัญญาเดิม)” – 
วิชาย่อย 10: ภาพรวมของอพยพ
คำถามเพื่อการอภิปราย 

1. สิ่งที่สำคัญที่สุดที่ท่านได้เรียนรู้ในบทเรียนนี้คืออะไร?  หรือมีสิ่งหนึ่งสิ่งใดหรือไม่ในบทเรียนนี้ที่ท่านยังไม่ค่อยเข้าใจ?


2. จุดประสงค์ของหนังสืออพยพคืออะไร?  หนังสืออพยพน่าจะมีผลกระทบต่อผู้รับสารดั้งเดิมของโมเสสอย่างไร?


3. ท่านสามารถใช้หนังสืออพยพเพื่อสอนหรือเทศนาได้อย่างไร?  ท่านจะเน้นบทเรียนใดบ้าง?


4. พระเจ้าสำแดงพระองค์ต่ออิสราเอลโดยผ่านพระนามตามพันธสัญญา  จงอธิบายว่า พระนามอันหลากหลายรูปแบบของพระเจ้าเปิดเผยธรรมชาติของพันธสัญญาของพระองค์กับชาวอิสราเอลอย่างไร


5. พระเจ้าได้สัญญาว่าจะสถิตอยู่กับประชากรของพระองค์  การสถิตอยู่ของพระองค์ได้รับการสำแดงออกมาอย่างไรและที่ใดบ้าง?  สิ่งใดเป็นสาเหตุให้พระเจ้าขู่ว่าจะเพิกถอนการสถิตอยู่ของพระองค์ และโมเสสตอบสนองอย่างไร?


6. พันธสัญญาของพระเจ้ากับโมเสสมีความเกี่ยวข้องสัมพันธ์กับชีวิตและการรับใช้ของท่านในปัจจุบันอย่างไร?


7. พระเจ้าจะพิชิตบรรดาศัตรูของพระองค์อย่างสิ้นเชิงเมื่อพระเยซูเสด็จกลับมาในการพิพากษา  แต่จนกว่าเวลานั้นจะมาถึง เราควรตอบสนองอย่างไรต่อความอยุติธรรม?  เราควรปฏิบัติต่อบรรดาศัตรูของเราอย่างไร?


8. เมื่อพระเยซูเสด็จกลับมา โอกาสที่คนบาปจะคืนดีกับพระเจ้าก็จะหมดลง  ความจริงข้อนี้ควรส่งผลกระทบอย่างไรต่อแนวทางที่เราประกาศข่าวประเสริฐ?


9. เราเรียนรู้ในหนังสืออพยพว่า พระบัญญัติของพระเจ้าก็คือของขวัญแห่งพระกรุณาธิคุณของพระองค์สำหรับประชากรของพระองค์  สำหรับท่านแล้ว มันง่ายหรือยากที่จะมองพระบัญญัติของพระเจ้าว่าเป็นพระพรแห่งพระกรุณาธิคุณ?  จงอธิบายคำตอบของท่าน


10. ในฟ้าสวรรค์ใหม่และแผ่นดินโลกใหม่ เราจะเชื่อฟังพระบัญญัติของพระเจ้าอย่างสมบูรณ์  ท่านสามารถได้รับความหวังใดจากความจริงข้อนี้ และท่านสามารถมอบความหวังใดแก่คนเหล่านั้นที่ท่านทำพันธกิจรับใช้ด้วย?


11. พระเจ้าได้สัญญาว่าจะสถิตอยู่กับประชากรของพระองค์เสมอ  เคยมีช่วงเวลาใดในชีวิตของท่านหรือไม่ที่ท่านมีประสบการณ์อันทรงพลังว่าพระเจ้าสถิตอยู่กับท่านโดยผ่านพระวิญญาณของพระองค์?  ถ้าเคยมี จงอธิบาย


ข้อความสำคัญเพื่อการทบทวน เรื่อง “ข้อพิจารณาเบื้องต้น—การประยุกต์ในยุคปัจจุบัน”
อิสราเอลเข้าใจผิดเกี่ยวกับธรรมชาติของการเดินทางของพวกเขาไปยังแผ่นดินคานาอัน อันเป็นแผ่นดินพระสัญญา  เมื่อพวกเขาไปถึง พวกเขาก็คิดว่านั่นคือจุดสิ้นสุดแล้ว  พวกเขาก็ตั้งรกราก หรืออะไรทำนองนั้น และล้มเหลวที่จะเป็นพระพรไปสู่ประชาชาติต่าง ๆ  พวกเขาล้มเหลวที่จะเชื่อในสิ่งที่อับราฮัมรู้ นั่นคือ การเดินทางของอิสราเอลจากอียิปต์ไปยังแผ่นดินคานาอัน อันเป็นแผ่นดินพระสัญญานั้น เป็นเพียงแค่การบอกล่วงหน้าถึงการเดินทางที่สำคัญยิ่งกว่านั้น ซึ่งก็คือการเดินทางไปสู่นครที่พระเจ้าทรงสร้างไว้สำหรับคนทั้งปวง  เรารู้ว่านครดังกล่าวนี้หมายถึงกรุงเยรูซาเล็มใหม่ในฟ้าสวรรค์ใหม่และแผ่นดินโลกใหม่  เหตุฉะนั้น การเดินทางของผู้เชื่อในปัจจุบันจึงไม่จำเป็นว่าจะต้องเกี่ยวกับการเคลื่อนย้ายทางกายภาพจากที่แห่งหนึ่งไปอีกแห่งหนึ่ง  แต่มันเกี่ยวข้องกับการดำเนินชีวิตของเราในแนวทางที่เรากำลังมุ่งหน้าไปยังนครของพระเจ้าบนฟ้าสวรรค์  โลกที่เราอยู่ขณะนี้ไม่ใช่บ้านในบั้นปลายของเรา  เราคือผู้แสวงบุญที่กำลังมุ่งหน้ากลับบ้าน

กรณีศึกษา: อนิตามาเป็นคริสเตียนเมื่อเธอกำลังศึกษาในมหาวิทยาลัย  ชีวิตของเธอเปลี่ยนแปลงไปอย่างสิ้นเชิง และเธอก็ตื่นเต้นมากในสิ่งที่พระคริสต์ได้กระทำเพื่อเธอ ในอิสรภาพจากความบาปและความรู้สึกผิดที่เธอกำลังประสบอยู่ และในโอกาสต่าง ๆ ที่มาถึงเธอ เพื่อจะรับใช้โดยใช้ของประทานของเธอ  และเธอก็รับใช้ผู้อื่นจริง ๆ ในหลาย ๆ วิธี  สิบห้าปีหลังจากนั้น อนิตามีสถานภาพสมรส มีลูกสี่คน และกำลังทำงานนอกเวลาเป็นเลขานุการ เพื่อช่วยหารายได้เป็นค่าเล่าเรียนของลูก ๆ ของเธอ  ในปีนั้น เมื่อเธอเข้าร่วมการประชุมเรื่องพันธกิจรับใช้กับคริสตจักรของเธอ เธอก็รู้สึกมั่นใจในความจริงที่ว่า เธอไม่ได้ตื่นเต้นกับการเป็นคริสเตียนเหมือนกับที่เธอเคยรู้สึก  เธอไม่ได้ยื่นมือออกไปช่วยเหลือผู้อื่นด้วยประทานของเธออีกต่อไป  เธอตระหนักว่าความรักของเธอเย็นชาลง  และเธอก็สงสัย “เราควรขายทุกสิ่งและไปเป็นมิชชันนารีข้ามวัฒนธรรมดีไหม?  ปัญหามันคืออะไร?  อะไรเกิดขึ้นกันแน่?”
คำถามเพื่อการสะท้อนคิด
ท่านรู้จักใครบ้างหรือไม่ที่เป็นคริสเตียนที่ได้ประกาศตัว แต่เมื่อได้ลืมไปเสียแล้วว่าพวกเขาคือผู้แสวงบุญที่กำลังมุ่งหน้ากลับบ้าน กลับหยั่งรากของตนลึกลงไปในโลกนี้?  จงอภิปรายประเด็นนี้ในชุมชนการเรียนรู้ของท่าน  “การหยั่งรากของตนลึกลงไป” แสดงให้เห็นอย่างไรว่า แท้จริงแล้วท่านรักสิ่งใด?
จงเขียนคำบรรยายลักษณะที่อาจเป็นไปได้ของคริสเตียนที่ได้ประกาศตัว ผู้ซึ่ง หลังจากได้ลืมไปเสียแล้วว่าเขาคือผู้แสวงบุญที่กำลังมุ่งหน้ากลับบ้าน กลับหยั่งรากของตนลึกลงไปในโลกนี้  จงพิจารณาลักษณะต่อไปนี้ และเพิ่มเติมจากประสบการณ์ของท่านเอง
1. แทบไม่มีชีวิตแห่งการอธิษฐาน
2. แทบไม่มีการเป็นพยานกับผู้ไม่เชื่อ
3. หมกมุ่นอยู่กับการสะสมทรัพย์สมบัติทางวัตถุ
4. หมกมุ่นอยู่กับการเป็นที่รู้จักกว้างขวาง
5. ลักษณะอื่น ๆ



งานภาคปฏิบัติ
ท่านได้หยั่งรากของตัวท่านเองลึกลงไปขนาดไหน และได้ลืมไปมากเพียงใดว่าท่านเป็นผู้แสวงบุญที่กำลังมุ่งหน้ากลับบ้าน?  จงเขียนคำตอบของท่านและแบ่งปันคำตอบนั้นกับใครสักคนที่ท่านนับถือเพราะการเจริญเติบโตฝ่ายจิตวิญญาณของเขา เพื่อท่านจะได้เห็นมุมมองของคนอื่นด้วย
หากท่านตัดสินใจว่าท่านจำเป็นต้องพยายามยิ่งขึ้นเพื่อเป็นผู้แสวงบุญให้มากขึ้น จงเขียนรายการจุดมุ่งหมายของท่าน รวมทั้งวันที่และความสำเร็จต่าง ๆ  กิจกรรมนี้จะรวมถึงการตรวจสอบว่าท่านรักและมีความสุขกับสิ่งใด และสิ่งเหล่านั้นส่งผลต่อการกระทำของท่านอย่างไร
